............(sz.) napirend

**E L Ő T E R J E S Z T É S**

# A Képviselő-testület 2019. december 19-i rendes ülésére

**Tárgy:** Klíma vészhelyzet kihirdetése

**Készítette:** …………………………….

Kovács Márton

alpolgármester

**Egyeztetve:** ……………………………

dr. Varga Előd Bendegúz

alpolgármester

**Látta:** ............................................

dr. Szalai Tibor

jegyző

…………………………...

dr. Murai Renáta

jegyzői igazgató

A napirend tárgyalása zárt ülést nem igényel!

**Tisztelt Képviselő-testület!**

Az éghajlat változása, a globális felmelegedés már jelenleg is komoly hatást gyakorol a mindennapi életünkre. Abban az esetben azonban, ha nem teszünk záros határidőn belül érdemi lépéseket a felmelegedés mértékének csökkentésére és a klímaváltozáshoz való alkalmazkodásra, a jövő generációival szembeni kötelezettségeinket ássuk alá. Erkölcsi felelősségünk, hogy a gyermekeinkre és unokáinkra lehetőség szerint jobb, de semmiképp nem rosszabb állapotban hagyjuk a világot, mint ahogyan azt a szüléinktől és nagyszüleinktől megkaptuk.

Mindezt felismerve javaslom azt a Képviselő-testületnek, hogy más nagyvárosok és települések példáját követve állapítsa meg, hogy klímavészhelyzet áll fenn, illetve kötelezze el magát a döntéshozatali eljárásban az éghajlatváltozás elleni fellépés szempontjainak elsőbbsége mellett.

Javaslom azt is, hogy a Képviselő-testület végeztesse el Budapest Főváros II. Kerületi Önkormányzat, annak intézményei és a legalább többségi befolyása alatt álló gazdasági társaságok átvilágítását abból a szempontból, hogy azok működése pontosan miként hat az éghajlatváltozásra. Ennek ismeretében tud döntést hozni a Képviselő-testület arról, hogy milyen határidővel tűzhető ki a karbonsemlegesség, illetve a zöldenergiára való átállás elérésére.

Az éghajlatváltozás a mindennapokban leginkább a szélsőséges időjárási események gyakoribbá válásában, illetve intenzitásuk fokozódásában érzékelhető a polgárok számára. Szükségesnek tartom ezért az ilyen időjárási helyzetekre irányadó protokollok felülvizsgálatát is elvégezni.

A klímaváltozás elleni fellépés, illetve a hatásainak enyhítése, mint feladat ugyanakkor értelemszerűen messze túlnyúlik az önkormányzat és intézményeinek működési körén, ezért annak sikere csak széles körű társadalmi cselekvéssel biztosítható. Azt is javaslom ezért, hogy az előzőekben elmondottakon túl készüljön el a kerület klímaadaptációs és mitigációs intézkedési terve, amely keretet ad annak, hogy Budapest Főváros II. Kerületi Önkormányzat átfogóan, a polgárokkal, az állami szervekkel, valamint a civil szervezetekkel és a gazdasági szereplőkkel együtt léphessen fel a klíma vészhelyzettel szemben.

Fentiek alapján kérem a Képviselő-testületet a határozati javaslatok megtárgyalására!

**Határozati javaslat**

**1.**

Felismerve, hogy az éghajlatváltozás alapvető fenyegetést jelent a jólétre, a társadalmi békére és a jövő generációk életfeltételeire, Budapest Főváros II. Kerületi Önkormányzat Képviselő-testülete megállapítja, hogy klíma vészhelyzet áll fenn.

határidő: folyamatos

felelős: polgármester

**2.**

Budapest Főváros II. Kerületi Önkormányzat kinyilvánítja, hogy az éghajlatváltozás elleni fellépés előmozdítását az Alaptörvény P) cikk (1) bekezdéséből fakadóan, valamint *Magyarország helyi önkormányzatairól szóló* 2011. évi CLXXXIX. törvény 23. § (4) bekezdés 12. pontja alapján kötelességének tekinti.

határidő: folyamatos

felelős: polgármester

**3.**

Budapest Főváros II. Kerületi Önkormányzat elhatározza, hogy a széndioxid-kibocsátásra közvetlenül, vagy közvetve kiható minden döntési javaslatról az éghajlatváltozásra gyakorolt hatás és az egyéb környezeti hatások vizsgálatának ismeretében, az éghajlatváltozás elleni fellépés szempontjainak elsőbbségét biztosítva dönt.

határidő: folyamatos

felelős: polgármester

**4.**

Budapest Főváros II. Kerületi Önkormányzat elhatározza, hogy a környezeti ügyekben az információhoz való hozzáférésről, a nyilvánosságnak a döntéshozatalban történő részvételéről és az igazságszolgáltatáshoz való jog biztosításáról szóló, Aarhusban, 1998. június 25-én elfogadott Egyezménnyel összhangban Budapest Főváros II. Kerületi Önkormányzat és a tulajdonában álló gazdasági társaságok működésében biztosítja az éghajlatváltozásra vonatkozó környezeti információk teljes nyilvánosságát és a nyilvánosság részvételét a döntési folyamatokban.

határidő: folyamatos

felelős: polgármester

**5.**

Budapest Főváros II. Kerületi Önkormányzat Képviselő-testülete felkéri a polgármestert, hogy végeztesse el Budapest Főváros II. Kerületi Önkormányzat, annak intézményei és a legalább többségi befolyása alatt álló gazdasági társaságai működésének átfogó felmérését az éghajlatváltozásra gyakorolt hatások, azok mértéke és mibenléte szempontjából.

határidő: 2020. október 31.

felelős: polgármester

**6.**

Budapest Főváros II. Kerületi Önkormányzat Képviselő-testülete felkéri a polgármestert, hogy az éghajlatváltozás hatásaira is figyelemmel vizsgáltassa felül a rendkívüli időjárási helyzetek (így különösen a felhőszakadás, hőség, légszennyezettség, szélvihar és árvíz) esetére irányadó intézkedési terveket, és azokról tájékoztassa a Képviselő-testületet.

határidő: 2020. október 31.

felelős: polgármester

**7.**

Budapest Főváros II. Kerületi Önkormányzat Képviselő-testülete felkéri a polgármestert, hogy terjesszen a Képviselő-testület elé olyan intézkedési tervet, amely biztosítja, hogy Budapest Főváros II. Kerületi Önkormányzat, annak intézményei és a tulajdonában álló gazdasági társaságok működése ésszerű időn belül karbonsemlegessé, majd ezt követően teljes egészében zöldenergián alapulóvá váljék.

határidő: 2020. december 31.

felelős: polgármester

**8.**

Budapest Főváros II. Kerületi Önkormányzat Képviselő-testülete felkéri a polgármestert, hogy terjessze a Képviselő-testület elé Budapest Főváros II. Kerületi Önkormányzat klímaadaptációs és mitigációs intézkedési tervét, valamint a fővárosi kerületi önkormányzatok által kidolgozott Fenntartható Energia és Klíma Akcióterv figyelembevételével Budapest Főváros II. Kerületi Önkormányzat Fenntartható Energia és Klíma Akciótervét (SECAP-ot), majd utóbbi dokumentumot az elfogadását követően nyújtsa be a Polgármesterek Klíma- és Energiaügyi Szövetségének.

határidő: 2020. december 31.

felelős: polgármester

A határozatok elfogadásához egyszerű többségű szavazati arány szükséges.

Budapest, 2019. december 11.

Őrsi Gergely

polgármester